લગીર અટકીને રમણિકે શ્રીકાંત સામે જોયું. 'બસ, એ મુદ્દે વિભાકર થોડો કાચો પડ્યો. દ્વિધામાં અટવાયેલી દશામાં જ એ ગારિયાધારથી અમદાવાદ પાછો આવ્યો ત્યારે મંજુલાએ પોતાની મસિયાઈ બહેનની દીકરીને બંગલામાં બોલાવી રાખી હતી. સાવકી માતાની એ મેલી રમતથી ધૂંધવાયેલા વિભાકરે આવેશમાં આવીને આખા પરિવારની હાજરીમાં ભીષ્મપ્રતિજ્ઞા કરી કે હવે મારે લગ્ન જ નથી કરવા! એણે જે નિર્ધાર જાહેર કર્યો એને એ મક્કમતાથી વળગી રહ્યો. પછી તો શાલિનીનાં લગ્ન થયાં. આદિત્ય અને ભાસ્કર પણ પરણી ગયા અને વિભાકર આજ સુધી એકલો જ છે..'